KIRJALLINEN KYSYMYS E-1450/01 esittäjä(t): Alexandros Alavanos (GUE/NGL) komissiolle. Kreikan valtion ja Ateenan lentokenttää hallinnoivan yrityksen välinen sopimus.



Virallinen lehti nro 040 E , 14/02/2002 s. 0044 - 0045



KIRJALLINEN KYSYMYS E-1450/01 esittäjä(t): Alexandros Alavanos (GUE/NGL) komissiolle (17. toukokuuta 2001) Aihe: Kreikan valtion ja Ateenan lentokenttää hallinnoivan yrityksen välinen sopimus Kreikan valtion ja Ateenan lentoaseman rakentaneiden yritysten väliseen lentoaseman rakennussopimukseen sisältyy ehto, jonka mukaan ennen kuin lentoaseman käyttöönottopäivästä on kulunut 20 vuotta ei rakenneta uutta kotimaan liikenteen lentoasemaa tai kehitetä tai korjata tai muunneta mitään nykyistä lentoasemaa kotimaan liikenteeseen sopivaksi Kreikan valtion tuella 100 kilometrin säteellä Ateenan Sintagma-aukiolta, paitsi jos kyseisellä kotimaan liikenteen lentoasemalla perittävät maksut ja käyttöoikeusmaksut, jotka vastaavat Ateenan lentoasemamaksuja, eivät ole alempia kuin Ateenan lentoasemalla kulloinkin perittävät maksut ja kotimaan liikenteessä kyseiselle kotimaan lentoasemalle käytetään vain ilma-aluksia, joiden bruttomääräinen lentoonlähtöpaino on enintään 45 tonnia. 1. Voiko komissio vahvistaa, että tällainen ehto sisältyy sopimukseen? 2. Siinä tapauksessa, että neuvosto hyväksyy muutetun ehdotuksen neuvoston direktiiviksi lentoasemamaksuista(1), eikö edellä mainittu sopimusvelvoite ole kohtuuton, koska se edellyttää perimään maksuja, joiden suuruutta määriteltäessä ei oteta huomioon yli 100 kilometrin etäisyydellä Ateenasta sijaitsevien alueellisten lentokenttien todellisia kustannuksia? Eikö tämä kumoa lentoasemamaksuja koskevan muutetun direktiiviehdotuksen 4 artiklan 2 kohdan? Onko liikennöivien ilma-alusten bruttomääräisen lentoonlähtöpainon rajoittaminen 45 tonniin muutetun direktiiviehdotuksen mukaista? (1) KOM(1998) 509. Loyola de Palacion komission puolesta antama vastaus (7. elokuuta 2001) Komissio voi vahvistaa, että arvoisan jäsenen esittämässä kirjallisessa kysymyksessään mainitsema ehto sisältyy Kreikan valtion ja Ateenan uutta kansainvälistä lentokenttää hallinnoivan yrityksen väliseen lentokentän rakentamista koskevaan sopimukseen (oikeuksia ja yksinoikeuksia koskeva 3 artikla, kotimaan liikennettä koskeva 3.2.2 kohta). Lentoasemamaksujen osalta voidaan todeta, että yhteisön lainsäädännön yleisten periaatteiden mukaisesti ne tulisi asettaa siten, että varmistetaan avoimuus, tasapuolisuus ja syrjimättömyys. Toisaalta yhteisön lainsäädäntöön ei sisälly määräyksiä lentoasemamaksujen suuruudesta. Kansainvälisen siviili-ilmailujärjestön (ICAO) ohjeissa suositellaan, että lentoasemamaksujen olisi perustuttava kustannuksiin. Komissio on tukenut tätä periaatetta vuodesta 1998 alkaen, jolloin se julkaisi valkoisen kirjan Oikeudenmukainen maksu infrastruktuurin käytöstä: vaiheittainen lähestymistapa liikenneinfrastruktuurin yhtenäiseen hinnoitteluun Euroopan unionissa(1). Periaate sisältyy myös lentoasemamaksuja koskevaan direktiiviehdotukseen, joka on parhaillaan neuvoston käsiteltävänä(2). Mikäli ehdotus neuvoston direktiiviksi lentoasemamaksuista (98/C/319/04) hyväksytään, toimivaltaisten viranomaisten on varmistettava, että lentoasemamaksut ovat kohtuullisia niihin palveluista aiheutuviin kokonaiskustannuksiin nähden, jotka niillä on tarkoitus kattaa. Direktiiviluonnos ei sisällä erityisiä säännöksiä lentoasemien mahdollisuudesta rajoittaa tietyn painon ylittävien lentoalusten liikennöintiä. Komissio arvioi yksinoikeutta koskevan ehdon yhdenmukaisuutta direktiivin kanssa, kunhan se hyväksytään. (1) KOM(98) 466 lopullinen. (2) EYVL C 319, 16.11.1998.